In nomine sanctæ et individuæ Trinitatis, ego Robertus gratia Dei Francorum Rex. Noverit omnium sanctæ matris ecclesiæ fidelium industria, ut præsens sed etiam futura, quod quidam noster Comes, Guillelmus nomine, nostræ serenitatis adierit præsentiam, rogans et obnixe postulans, ut quamdam ecclesiam in honore sancti Martini sacratam, in suburbio Belnensis castri sitam, olim abbatiam, sed jam omnino destructam, quam etiam jure nostri beneficii possidebat, se mihi liceret credere; eo conventionis tenore, ut eamdem ecclesiam cuidam congregationi in loco Fructuariæ juxta Alpes, Deo regulariter servienti comminus traderemus perpetualiter habendam. Cujus rationabili et devotæ petitioni libenter condescendere volui, quoniam eidem cœnobio jampridem quamdam abbatiam S. Mariæ, in suburbio Cabilonensi sitam, cum ecclesia Busciani, et alodum Cassiniaci cum ecclesia ejusdem villæ per precepti firmitatem concesseram. Quæ omnia dedi instinctu et petitione domini Guillelmi Abbatis ejusdem loci Fructuarensis devoti fundatoris, interviente et subscribente Gosfrido Cabilonensis Episcopo cum reliquis Episcopis, qui interfuerunt concilio nuper Ariaci habito. Innotesco igitur cunctis prædictam Belnensem ecclesiam Guillelmum comitem mihi reddidisse, et me eam Fructuariensi cœnobio dedisse; erga quem locum taliter nostræ benevolentiæ inculcamus affectum, ut quicumque in omni nostræ dominationis regno pro redemtione peccatorum suorum aliquid inibi conferre voluerit, nostræ auctoritatis habeat assensum; et sicut nostri præcepti auctoritate firmavimus, ita etiam legaliter dandi in posterum habenda absque declamatione decernimus, et harum rerum conventionem annuli nostri impressione signamus. Actum Avaloni anno incarnati verbi MXXIII, regnante Roberto XXXVII. Ego Baldoinus Cancellarius relegendo subscripsi.